Oû d' Påke

Les oûs d' Påke u cocognes, c' est des oûs cûts deurs k' on a tindou u gåyoté divant l' dimegne di Påke, et k' on mucheye dins les cortis li dimegne di Påke å matén, et leyî ls efants cweri après.

 Did dou vnèt les oûs d' Påke? 
On dit k' c' est les clotches di Rome k' els ont leyî tchaire tot rivnant d' leu voyaedje (les clokes des eglijhes ni sounnut pus dispu l' blanc djudi pask' ele sont-st evoye a Rome cweri ces oûs la).

Oudon-bén k' c' est l' cok k' els a ponou (oû do cok).

Dins l' Payis d' Måmdiy, ey eto e l' Grande Dutcheye et dandjreus e l' Almagne, c' est l' lapén d' Påke ki ls a apoirté. On ôt dins ene tchanson d' Måmdey:
Li lapén d' Påke est tot foû d' lu;Poirter des oûs, i ndè pout pus.

Categoreye:Foclore del Walonreye
Categoreye:Efance
Categoreye:Påke
Categoreye:Crustinnisse